**Declararea naşterii** se face în termen de 30 de zile pentru copilul născut viu şi în termen de 3 zile pentru copilul născut mort.

În cazul în care copilul a decedat înăuntrul termenului de 30 de zile, declararea naşterii se face în termen de 24 de ore de la data decesului.

Pentru copilul născut mort se întocmeşte numai actul de naştere.

1) Întocmirea actului de naştere se face pe baza declaraţiei verbale a persoanelor prevăzute de art. 16 din Legea 119/1996 republicată, a actului de identitate al mamei şi al declarantului, a certificatului medical constatator al naşterii şi, după caz, a certificatului de căsătorie al părinţilor.

2) Întocmirea actului de naştere al copilului în lipsa actului de identitate al mamei se face pe baza celorlalte documente prevăzute în art. 16 din Legea 119/1996 republicată, a documentului întocmit de reprezentantul poliţiei cu ocazia verificărilor efectuate la solicitarea **unităţii sanitare** în care a avut loc naşterea, cu privire la datele de identificare a mamei şi a verificărilor în registrele de stare civilă sau în Registrul naţional de evidenţă a persoanelor.

3) Întocmirea actului de naştere al copilului în cazul în care naşterea mamei nu este înregistrată, se face pe baza declaraţiei scrise a persoanelor prevăzute la art. 16 din Legea 119/1996 republicată (oricare dintre părinţi, personalul desemnat din unitatea sanitară în care a avut loc naşterea, orice persoană care a luat la cunoştinţă despre naşterea copilului), unui proces verbal privind identitatea declarată a mamei, semnat de către reprezentantul D.G.A.S.P.C., de reprezentantul poliţiei şi cel al unităţii sanitare, certificatul medical constatator al naşterii şi a actului de identitate al declarantului. În acest caz, numele de familie şi prenumele copilului se stabilesc prin dispoziţie emisă în termen de 5 zile de la data solicitării de către primarul U.A.T. unde se înregistrează naşterea.

4) Dacă declaraţia priveşte un copil din afara căsătoriei, iar recunoaşterea paternităţii are loc în momentul declarării naşterii, datele privind tatăl copilului se înscriu în rubricile corespunzătoare din cuprinsul actului de naştere.

După împlinirea termenului de 30 de zile, întocmirea actului de naştere se face la cererea scrisă a declarantului, cu aprobarea primarului unităţii administrativ-teritoriale în a cărei rază s-a produs evenimentul cu avizul conform al serviciului public comunitar judeţean de evidenţă a persoanelor.

Înregistrarea naşterii se realizează în termen de 90 de zile de la data solicitării. (Ordonanţa de urgenţă nr. 33/2016 pentru modificare şi completarea unor acte normative privind actele de stare civilă şi actele de identitate ale cetăţenilor români).

Înregistrarea nașterii se face în baza următoarelor documente:

     certificatul medical constatator al nașterii, întocmit pe formular-tip, care va trebui să poarte număr de înregistrare, dată certă, sigiliul/ștampila unității sanitare, semnătura și parafa medicului;

        actul de identitate al mamei și/sau al declarantului, dacă nașterea nu este declarată de mamă;

        certificatul de căsătorie al părinților copilului, în original și în fotocopie, dacă sunt căsătoriți, iar dacă aceștia poartă nume de familie diferit, declarația scrisă cu privire la numele pe care îl va dobândi copilul;

        declarația de recunoaștere a copilului născut în afara căsătoriei, dată de către tată în fața ofițerului de stare civilă care înregistrează nașterea sau la notarul public, din care să rezulte și numele de familie pe care îl dobândește copilul, la care se anexează consimțământul mamei; în cazul tatălui minor acesta este asistat de reprezentantul legal;

        declarația părintelui care declară nașterea, cu privire la domiciliul copilului, în situația în care părinții au domicilii diferite.

În situația în care unul dintre părinți sau ambii sunt cetățeni străini, mai sunt necesare și următoarele documente:

       pașaportul părintelui cetățean străin/părinților cetățeni străini, respectiv actul de identitate pentru cetățenii statelor membre ale Uniunii Europene, în original și în fotocopie, și traducerea legalizată a filei care conține datele de identificare;

        certificatul de căsătorie al părinților copilului și traducerea legalizată a acestuia, dacă părinții sunt căsătoriți; originalul certificatului și traducerea acestuia vor fi apostilate/supralegalizate, după caz.

În situația în care ambii părinți au vârsta sub 14 ani mai sunt necesare și următoarele documente:

         certificatul de naștere al mamei și actul de identitate al declarantului, dacă declararea nașterii nu este făcută de mamă;

         actul de identitate al reprezentantului legal al unuia dintre părinții copilului.

În cazul în care căsătoria părinților a fost încheiată în străinătate și nu a fost transcrisă/înscrisă în registrele de stare civilă române, se procedează la transcrierea/înscrierea în regim de urgență a certificatelor de stare civilă emise de autoritățile străine în registrele de stare civilă române; nașterea copilului se înregistrează după transcrierea/înscrierea căsătoriei părinților.